**Országossá bővül az elkóborolt kutyák hazajutását segítő mikrochip-leolvasó hálózat**

*A Vigyél Haza Alapítvány kezdeményezésében Hiperneten segítenek az önkéntes állatorvosok*

**Az elmúlt évben több mint 240 elkóborolt kutya kerülhetett haza gazdájához a Vigyél Haza Alapítvány ingyenes mikrochip-leolvasó hálózatának segítségével. A kutyabarát vendéglátóhelyek és önkéntes állatorvosok közreműködésével indított program országossá bővül a Nemzeti Élelmiszerlánc-biztonsági Hivatal (NÉBIH) és a Telenor támogatásának köszönhetően, így rövidesen csaknem 100 helyszín várja országszerte a gazdátlan kedvencek megtalálóit.**

A hétköznapi járókelőknek kulcsszerepe van az elkóborolt kutyák hazajuttatásában, a chippel ellátott kedvencek minél gyorsabb állatorvosi azonosítása azonban nehézséget jelenthet, főként az esti órákban. Ebben segít a Vigyél Haza Alapítvány 2015-ben létrehozott mikrochip-leolvasó hálózata. A kutyabarát helyeken elhelyezett, ingyenesen elérhető eszközzel könnyedén leolvashatók az állat mikrochipjének adatai, amelyeket a programban résztvevő önkéntes állatorvosok táblagépen, a Hipernet segítségével azonosítanak az erre szolgáló adatbázisban, majd felveszik a kapcsolatot a kedvencek gazdáival.

A mikrochip-leolvasó hálózat Budapesten már három éve sikeresen működik: a résztvevő 35 kutyabarát vendéglátóhely, önkormányzat és 3 önkéntes állatorvos, valamint a jószándékú állatbarátok segítségével. Csupán az elmúlt évben több mint 240 elveszett kutya kerülhetett haza gazdájához. Az alapítvány felhívására az elmúlt hónapokban több új állatbarát helyszín, önkéntes állatorvos, állatgyógyszertár és klinika jelezte csatlakozási szándékát az országossá bővülő kezdeményezéshez. Hamarosan csaknem száz helyen – így például Pécsett és Szegeden is – segítséget kérhetnek a megtalálók a figyelemfelkeltő matricával megjelölt éttermekben, szállodákban és kávézókban az utcán talált ebek beazonosításához és hazajuttatásához.

Az állatorvosok folyamatos mobilinternet-elérését a kezdetektől a Telenor biztosítja; a vállalat ezúttal újabb nyolc darab, mobilnet-kapcsolattal ellátott táblagéppel járul hozzá önkéntes munkájukhoz. Annak érdekében, hogy a rendszer a közeljövőben tovább bővülhessen, s az ország mind több helyszínén lehetőség nyíljon az állatok azonosítására, a NÉBIH 55 chipleolvasó készüléket biztosít az alapítvány számára.

A programhoz csatlakozó új helyszínek listája hamarosan elérhetővé válik a Vigyél Haza Alapítvány és a Telenor közös, okostelefonra fejlesztett Vigyél Haza kutyakereső alkalmazásában. A felületen a kutyatulajdonosok regisztrálhatják elveszett kedvencüket, és értesítést küldhetnek a környéken tartózkodó felhasználóknak, hogy segítsék a keresését, valamint a talált kutyák bejelentésére is lehetőség van. Az app segítségével – amelyet több mint harmincezer felhasználó töltött le és ez idáig több ezer kutyát regisztráltak benne – keresgélhetnek az örökbe fogadható állatok, kutyabarát szálláshelyek, éttermek és kutyafuttatók között is.

**Az alkalmazás letölthető a Google Play-ről:** <http://bit.ly/vigyel-haza-app>

**és az App Store-ból:** <https://itunes.apple.com/hu/app/vigyel-haza-kutyakereso/id1024531136?mt=8>

**Bővebb információ a Vigyél Haza Alapítványról:** <http://vigyelhaza.hu>